Illum il-Kunsill approva l-konklużjonijiet dwar ekonomija blu sostenibbli, li hija bbażata fuq erba' pilastri: oċeani sani, għarfien, prosperità u ekwità soċjali. Il-konklużjonijiet jissottolinjaw il-ħtieġa ta' governanza effiċjenti tal-oċeani mibnija fuq ekonomija blu sostenibbli. Il-Kunsill jenfasizza l-użu sostenibbli tal-oċeani u l-ibħra, li għandu rwol importanti fl-aġenda tal-Patt Ekoloġiku Ewropew. L-Istati Membri jappoġġaw governanza soda bbażata fuq l-għarfien, il-kuxjenza u l-għarfien profond tal-oċeani u l-ibħra, kif ukoll kondizzjonijiet soċjoekonomiċi ġusti u ekwi, f'konformità mal-Aġenda Strateġika tal-UE. F'dan il-kuntest, in-Next Generation EU u l-Qafas Finanzjarju Pluriennali l-ġdid, inkluż il-Faċilità għall-Irkupru u r-Reżiljenza, diġà jqisu l-ħtieġa ulterjuri li jiġu żviluppati setturi tal-ekonomija blu. Permezz ta' dawn il-konklużjonijiet, il-Kunsill għandu l-għan li jiżgura li l-Unjoni Ewropea tippromwovi ekonomija moderna, effiċjenti fl-użu tar-riżorsi, reżiljenti, kompetittiva u sostenibbli, fejn sal-2050 il-bijodiversità tiġi kkonservata, restawrata u użata b'mod sostenibbli, filwaqt li jenfasizza l-ħtieġa li l-partijiet kollha jikkollaboraw bejniethom biex jikkontribwixxu għall-iżvilupp ta' ekonomija blu għanja. Kuntest Ekonomija blu sostenibbli hija essenzjali biex jintlaħqu l-għanijiet tal-Patt Ekoloġiku Ewropew u jiġi żgurat irkupru ekoloġiku u inklużiv mill-pandemija tal-COVID-19. Il-konklużjonijiet tal-Kunsill jappoġġaw f'ħafna aspetti l-approċċ il-ġdid tal-Kummissjoni għal ekonomija blu sostenibbli fl-UE. Konklużjonijiet tal-Kunsill dwar ekonomija blu sostenibbli: saħħa, għarfien, prosperità, ekwità soċjali, 26 ta' Mejju 2021 Ekonomija blu sostenibbli: Approċċ ġdid għal ekonomija blu sostenibbli fl-UE.